## Educació impulsa la mobilitat docent amb una convocatòria rècord de comissions de servicis i avança la seua resolució per a facilitar la conciliació

*** Les sol·licituds s’han diferenciat segons la causa medicosocial o per interés professional per a oferir una atenció més personalitzada
* Els docents afectats per la riuada han pogut accedir a un centre de treball més pròxim al seu domicili**

La Conselleria d’Educació, Cultura, Universitats i Ocupació ha publicat la llista provisional d’adjudicació de places en règim de comissió de servicis per al curs 2025/2026 en els cossos docents no universitaris.

En esta convocatòria, la més àmplia fins ara, han participat 12.123 docents, 10.008 dels quals (més del 80 %) han obtingut ja, de manera provisional, la possibilitat de millorar les seues condicions en el centre educatiu seleccionat en este procés.

Una de les principals millores d’enguany és la resolució anticipada del procediment, que s’ha completat abans que en exercicis anteriors. “Gràcies a este avançament, el professorat podrà organitzar amb més antelació tant els seus assumptes professionals com personals, cosa que facilita la planificació del pròxim curs escolar i millora la conciliació de la vida laboral i familiar”, ha indicat el director general de Personal Docent, Pablo Ortega.

Entre les novetats més destacades, la Conselleria d’Educació ha implementat un procediment més participatiu i flexible. Per primera vegada, han pogut participar tant funcionaris amb destinació definitiva com provisional; s’amplien així les oportunitats per al col·lectiu docent. A més, el procés ha diferenciat les sol·licituds segons la causa: medicosocial o per interés professional, cosa que permet una atenció més personalitzada a les necessitats dels docents.

Segons el director general de Personal Docent, “este nou marc ha suposat un avanç significatiu per a aquells docents afectats per la riuada, perquè s’ha facilitat que el seu centre de treball estiga més pròxim al seu domicili. D’esta manera, no només es contribuïx a la millora de les seues condicions laborals, sinó també a la recuperació de la normalitat en la seua vida personal”.

Finalment, la convocatòria ha obert la porta al fet que nombrosos docents valencians que exercien en altres comunitats autònomes puguen tornar i exercir la seua labor en les seues localitats d’origen, i es reforça així el compromís de la Conselleria amb la cohesió territorial i l’arrelament professional en la Comunitat Valenciana.

Fecha: 14/07/2025